এ কথা অস্বীকার করার উপায় নেই যে ইংলিশ কোচ জেমি ডের অধীনে বাংলাদেশ জাতীয় দল খুব খারাপ করছে না। বিপলু, সুফিল, বিশ্বনাথ, বাদশাদের খেলার ধরনে এসেছে নতুনত্ব, ভিন্ন ভিন্ন প্রতিপক্ষের শক্তিমত্তার কথা বিবেচনা করে খেলার ছক ও কৌশলে জেমি ডে প্রতিনিয়ত আনছেন ভিন্নতা। এমনকি কিছুদিন আগে বাফুফে সভাপতি নিজেই ঘোষণা দিয়েছেন বাংলাদেশের বর্তমান দলটা ইতিহাসেরই অন্যতম সেরা! বাংলাদেশের পুরুষদের ফুটবলে এসব দিকগুলো ইতিবাচক হলেও ফলাফলে সে ধরনের উন্নতির ছাপ দেখা যায়নি, যার প্রতিফলন ফিফা র‍্যাঙ্কিংয়ে স্পষ্ট। পরিষ্কার বোঝা যাচ্ছে লাওস, ভুটান, পাকিস্তানের মতো খর্বশক্তির দলের সঙ্গে জয়লাভ করে আত্মতৃপ্তি পাওয়া গেলেও ভারত, মিয়ানমার, থাইল্যান্ড, মালয়েশিয়া, ইন্দোনেশিয়ার মতো দলের সঙ্গে না খেললে আর জয় না পেলে কোনো লাভ নেই। আর নিয়মিত শক্তিশালী দলের সঙ্গে না খেলে ভুটান, শ্রীলঙ্কা, লাওসের মতো খর্বশক্তির দলের সঙ্গে খেললে কখনই ফিফা র‍্যাঙ্কিংয়ের ওপরে ওঠা যাবে না।